মোহাম্মদ নূর উদ্দিন: চুনারুঘাটে এক যুবতী গৃহবধূর রহস্যজনক মৃত্যু হয়েছে। গভীর রাতে হাসপাতাল থেকে লাশ নিয়ে যাবার সময় পুলিশের হাতে ধরা পড়েছে মৃত গৃহবধূর রুনু আক্তারের স্বামী,ননদ ও ভাসুরের স্ত্রী। হবিগঞ্জ সদর থানা পুলিশ সন্দেহভাজন হিসেবে তাদের আটক করে জিজ্ঞাসাবাদ করছে। আটককৃত স্বামী  সৈয়দ আক্তার হোসেন ডালিম নিজেকে হবিগঞ্জ সদর উপজেলার দরিয়াপুর গ্রামের বাসিন্দা বলে পরিচয় দেন।  পুলিশ সূত্র জানায়, দরিয়াপুর গ্রামের সৈয়দ তোফাজ্জুল হোসেনের পুত্র সৈয়দ আক্তার হোসেন ডালিম বিয়ের পর স্ত্রী রুনু আক্তার (২২) কে নিয়ে চুনারুঘাট মধ্যবাজারে বসবাস করছেন। গতকাল রবিবার দিবাগত রাত ১১টায় রুনু আক্তার তার ২ বছর বয়সী শিশু তুরছাকে মারধোর করে। এতে সে আঘাতপ্রাপ্ত হয়। তুরছাকে নিয়ে পিতা ডালিম চিকিৎসার জন্য চুনারুঘাট হাসপাতালে যান। হাসপাতালে শিশুকে চিকিৎসা শেষে রাত ১২টার দিকে বাসায় ফিরে দেখতে পান দরজা বন্ধ অবস্থায়  তার স্ত্রী ফ্যানের সাথে ঝুলে আছে। এক পর্যায়ে দরজা ভেঙ্গে স্ত্রীকে নামিয়ে চুনারুঘাট হাসপাতালে নিয়ে যান। সেখান থেকে তাকে হবিগঞ্জ সদর হাসপাতালে প্রেরণ করা হয়। সদর হাসপাতালে নিয়ে আসার পর ডাক্তার তাকে মৃত ঘোষণা করেন। পরে রাত দেড়টার দিকে রুনুর মৃতদেহ একটি সিএনজিতে করে স্বামী ডালিম, ননাশ সৈয়দা ইসমত আরা ও ভাসুর সৈয়দ আজাদের স্ত্রী শাম্মী আক্তার ফিরে যাচ্ছিলেন। রাতে টহল দেয়ার সময় হবিগঞ্জ সদর থানা পুলিশের নজরে পড়ে লাশবাহী সিএনজি। সিএনজিতে লাশ দেখে পুলিশের সন্দেহের সৃষ্টি হয়। পুলিশ সিএনজিটি আটক করে তাদের কাছে লাশের  বিষয় জানতে চায়। পুলিশের প্রশ্নের জবাবে অসংলগ্ন কথাবার্তা বলেন সঙ্গীয় লোকজন। এ অবস্থায় পুলিশ তাদেরকে আটক করে থানায় নিয়ে যায়। থানায়ও তাদের কথাবার্তায় পুলিশের সন্দেহ ঘনিভূত হয়। পরে রাত ২টায় পুলিশ তাদেরকে থানায় আটকে রেখে রহস্য উদঘাটনের জন্য ঘটনাস্থলে যায়। রাত ৩টায় এ রিপোর্ট লেখা পর্যন্ত পুলিশ ঘটনাস্থলে ছিল।  সদর থানার ওসি শেখ কবিরুল ইসলাম জানান, তাদের কথাবার্তায় সন্দেহ ও গড়মিল থাকায় জিজ্ঞাসাবাদের জন্য তাদেরকে আটক করা হয়েছে।  হবিগঞ্জ সদর আধুনিক হাসপাতালের আবাসিক মেডিকেল অফিসার ডাঃ ওমর ফারুক জানান, রুনু  আক্তারকে মৃত অবস্থায় হাসপাতালে নিয়ে আসা হয়েছে।  আটককারী পুলিশ কর্মকর্তা এসআই দৌস মোহাম্মদ জানান, মেয়েটির মৃত্যু নিয়ে রহস্য সৃষ্টি হওয়ায় তাদেরকে আটক করা হয়েছে।